Asia C-467/15 P
Euroopan komissio
vastaan
Italian tasavalta
Muutoksenhaku – Valtiontuki – Italian tasavallan maidontuottajille myöntämä tuki – Maidon lisämaksun maksamiseen liittyvä tukijärjestelmä – Ehdollinen päätös – Päätös, jonka Euroopan unionin neuvosto on tehnyt SEUT 108 artiklan 2 kohdan kolmannen alakohdan perusteella – Asetus (EY) N:o 659/1999 – 1 artiklan b ja c alakohta – Voimassa oleva tuki – Uusi tuki – Käsitteet – Voimassa olevan tuen muuttaminen siten, että samalla rikotaan ehtoa, jolla varmistetaan tuen soveltuvuus sisämarkkinoille
Tiivistelmä – Unionin tuomioistuimen tuomio (neljäs jaosto) 25.10.2017
1.        Muutoksenhaku – Valitusperusteet – Kanteen ulkopuolisesta seikasta lausumista koskevan kiellon rikkominen – Valtiontuista tehdystä komission päätöksestä nostettu kumoamiskanne – Unionin yleisen tuomioistuimen viran puolesta suorittama perusteen, joka koskee riidanalaisen päätöksen aineellista lainmukaisuutta, tutkinta – Oikeudellinen virhe – Perusteeton peruste – Hylkääminen
(SEUT 263 artikla; unionin tuomioistuimen perussäännön 21 artikla ja 53 artiklan ensimmäinen kohta; unionin yleisen tuomioistuimen työjärjestyksen 44 artiklan 1 kohta)
2.        Valtiontuki – Voimassa olevat tuet ja uudet tuet – Toimenpide, jolla muutetaan voimassa olevia tukia koskevaa ohjelmaa – Uusien tukien luokitteleminen – Perusteet – Voimassa olevan tuen muuttaminen siten, että rikotaan komission tai neuvoston asettamia soveltuvuusehtoja
(SEUT 108 artikla; neuvoston asetuksen N:o 659/1999 1 artiklan b ja c alakohta)
1.      Ks. tuomion teksti.
(ks. 14–22 kohta)
2.      Uudella tuella tarkoitetaan [SEUT 108] artiklan soveltamista koskevista yksityiskohtaisista säännöistä annetun asetuksen N:o 659/1999 1 artiklan c alakohdan mukaan ”kaikkia tukia, eli tukiohjelmia ja yksittäisiä tukia, jotka eivät ole voimassa olevaa tukea, mukaan lukien voimassa olevan tuen muutokset”. Koska tämä säännös perustuu laajoihin käsitteisiin, se voi itse muutoksen lisäksi kattaa myös tuen, jota tämä muutos koskee.
Kyseisen asetuksen 1 artiklan b alakohdan ii alakohdassa säädetään, että ”voimassa olevalla tuella” tarkoitetaan hyväksyttyjä tukia eli tukiohjelmia ja yksittäisiä tukia, jotka komissio tai neuvosto on hyväksynyt. Siten tuki, josta on tehty hyväksymispäätös ja joka sellaisen muutoksen johdosta, joka ei täytä ehtoa, josta määrätään kyseisessä päätöksessä tämän tuen soveltuvuuden sisämarkkinoille varmistamiseksi, ei enää ole sen hyväksymisestä tehdyn päätöksen kattama, voi muodostaa uuden tuen.
Lisäksi asetuksen N:o 659/1999 1 artiklan c alakohdassa tarkoitetun uuden tuen käsitteen riittävän laaja tulkinta, joka voi kattaa paitsi kyseessä olevan jäsenvaltion suorittaman voimassa olevan tukijärjestelmän muuttamisen sen hyväksymisehtoja rikkoen, myös koko tukijärjestelmän sellaisena kuin se on muutettuna, on sellainen, jolla mahdollistetaan valtiontukien valvontajärjestelmän tehokkuuden varmistaminen unionissa kannustamalla kyseessä olevaa jäsenvaltiota noudattamaan tukijärjestelmän hyväksymisehtoja.
Tästä seuraa, että unionin yleinen tuomioistuin on sivuuttanut asetuksen N:o 659/1999 1 artiklan c alakohdassa tarkoitetun käsitteen ”uusi tuki” ja siten tehnyt oikeudellisen virheen vaatiessaan komissiota osoittamaan, että voimassa olevan tuen muuttaminen vaikuttaa voimassa olevan aikaisemman toimenpiteen keskeiseen sisältöön, jotta mainitun muutoksen lisäksi myös se voimassa oleva tuki, jota muutos koskee, luokitellaan kokonaisuudessaan uudeksi ja mahdollisesti sääntöjenvastaiseksi tueksi. Voimassa olevaa tukea, jota on muutettu komission tai neuvoston asettamia soveltuvuusehtoja rikkoen, ei enää voida pitää hyväksyttynä, ja se menettää siis kokonaisuudessaan voimassa olevan tuen luonteensa.
(ks. 46–49, 53 ja 54 kohta)